
Oktatási, Művelődési, Sport, Civil és Egyházi Kapcsolatok Bizottság

E l n ö k é t ő l

T á j é k o z t a t ó

a városunkban működő civil szervezetek tevékenységéről, javaslat az önkormányzat civil

stratégiájának felülvizsgálatára

Tisztelt Képviselő-testület! 

A civil szervezetek fogalmát az új jogszabály, a 2011. évi CLXXV. törvény vezette be a jogrendbe, eszerint: civil szervezet alatt civil társaságot, a Magyarországon nyilvántartásba vett egyesületet – kivéve a pártot – és az alapítványt értjük.

A civil társaság az egyesülési jog alapján létrehozott olyan szervezet (szerveződés) amelyet természetes személyek nem gazdasági érdekű közös céljaik előmozdítására és közösségi célú tevékenységük összehangolására, vagyoni hozzájárulás nélkül is létrehozhatnak.

A mindennapi életünk elképzelhetetlen lenne civil szervezetek nélkül. Persze nem csak arról van szó, hogy az utcákon, újságokban, hirdetésekben lépten-nyomon az adónk 1 %-át kérő felhívásokkal találkozunk. Ha jobban megnézzük, alapítványok segítik gyermekeink iskoláját, a kórházak életmentő műszereinek beszerzését, egyesületek védik kedvenc állataink életét, szerveznek közös túrákat, táborokat a szenvedélybetegek számára, vagy éppen önkéntesek építik a települések járdáját, viszik a gyógyszert a rászorulóknak. Lehet neves intézmény, vagy egyszerűen a település barátainak köre, szervezeti formájukhoz hasonlóan a tevékenységük is igen szerteágazó.

Az 1980-as évek végétől tudatos törekvés indult a civil szektor megerősítésére. EU mintára jogszabályok sora született a működési keretek megteremtésére. A szabályozás célja az volt, hogy a civil szervezetek bevonhatók legyenek a közfeladatok ellátásába (főként a szociális, az oktatási és a kulturális területeken), valamint képesek legyenek az érdekképviseletre, illetve a társadalmi kontroll gyakorlására. 

Az 1989. évi II. törvény az egyesülési jogról, és a hozzákapcsolódó szabályozások az adózásról, a szervezetek alapításáról, működéséről, majd az 1997. évi CLVI. törvény a közhasznú szervezetekről, valamint a 2003. évi L. törvény a Nemzeti Civil Alapprogramról, nagymértékben segítették a szektor számbeli és minőségi megerősödését. 

A korábbi értékeket megtartva, ezek után a közelmúltban újraszabályozták a civil szervezetek működését, az Országgyűlés 2011. decemberében elfogadta az egyesülési jogról, a közhasznú jogállásról, valamint a civil szervezetek működéséről és támogatásáról szóló törvényjavaslatot. Ezzel korszerű jogi keretek biztosításával támogatja az állam a civil szervezetek erősödését és segíti elő működésüket, mellyel „kiteljesül” az egyesülési szabadság, egyszerűbbé és átláthatóbbá válik a civil szervezetek működése, ezzel is erősítve a kormány és a civil szektor közötti partneri együttműködést. 

A civil szervezetek működésének két meghatározó iránya a közösség erősítése, a közösségi cselekvés és kommunikáció javítása, a közösségi értékrend ápolása, valamint a feladatorientáltság.                                                                    

A civilszervezetek együttműködése, tevékenységük összehangolása érdekében a 2000-es évek elején jöttek létre a települési civil fórumok, a Civil Kerekasztalok.

Martfű városban, 2004 januárjában 16, cégbíróság által bejegyzett szervezet közreműködésével alakult meg a települési civil fórum, Molnár Pálné vezetésével.

2006 júniusában elkészült az önkormányzat civil stratégiája, amely újabb ösztönzést jelentett a helyi közösségek kapcsolatainak, partnerségének fejlesztésére.

Az elmúlt évek során közös pályázatok, közös városi rendezvények igazolták a civil összefogásban rejlő lehetőségeket.

E sokszínű civil szerveződések tevékenysége nélkül biztosan szegényebb lenne a város, mivel ezekben a szervezetekben olyan személyek dolgoznak, akiknek tudása, tapasztalata, elkötelezettsége, lelkesedése mozgató rugóként épül be a város közösségi életébe. 

Az Önkormányzat Képviselő-testülete mindig számított ezeknek a szervezeteknek a közösségformáló, városszépítő, kulturális, egészségmegőrző és érdekképviseleti tevékenységére és folyamatosan nagy súlyt helyezett arra, hogy biztosított legyen számukra a működés feltételrendszere. 

Igyekezett gondoskodni arról, hogy valamennyi szervezetnek rendelkezésére álljon egy olyan közösségi tér, ahol rendezvényeiket meg tudják tartani és egy pályázati rendszer keretében a város költségvetéséből anyagilag is hozzájárul működésükhöz, programjaik költségeihez.

Az Önkormányzat, a Képviselő-testület ma már évente közel harminc szervezetnek biztosít támogatást, az elmúlt időszakban 1,5 millió Ft-hoz jutottak így hozzá a helyi civilszervezetek pályázott programjaik, rendezvényeik megvalósításához. 

A pályázatok elbírálásánál fontos szempont a tervezett esemény, program városi jelentősége, s az egész települést érintő rendezvények kapják a magasabb összegű támogatást. 

A szervezetek fontos célkitűzése az is, hogy összehangolják a helyi közösségek, egyesületek munkáját, szoros együttműködést teremtsenek a szervezetek között, valamint cél az emberek személyes megszólítása, a személyes kapcsolatok bővítése is. 

Ennek érdekében a Civil Kerekasztal minden év február végéig összegyűjti a civil közösségek éves programjait, hírlevelet állítanak össze, amelyből mindenki értesülhet a többi közösség rendezvényeiről. Az a cél, hogy azok az emberek, akik eddig csak távolról figyelték a civilszervezetek működését, azok is megjelenjenek a rendezvényeiken, majd ennek eredményeként bekapcsolódjanak valamelyik szervezet tevékenységébe. 

A Civil Kerekasztal jelenlegi vezetősége minden réteget képvisel, vezetője Máté Gizella, önkormányzati képviselő, az oktatási területet Kécskeiné Vad Ibolya, az egészségügyi feladatokat ellátó civilszervezeteket Varga Istvánné fogja össze, Gera Lajos a nyugdíjasokat képviseli, Szőke Ferenc pedig az ifjúsági szabadidőkört, a fiatalokat és a sportolókat tudja mozgósítani. 

A helyi Civil Kerekasztal vezetője egyben kapocs a regionális, valamint a megyei szerveződések és a helyi civil közösségek között, ezzel pályázati lehetőségek felkutatása, információk átadása-átvétele segíti a közös munka sikerét.

A Civil Kerekasztal céljaiként: 

- a szervezetek közötti információáramlás gyorsítását,

- a szervezetek közötti kapcsolatok, együttműködés erősítését, a városi feladatok ellátásához, közös programok szervezéséhez szükséges koordinálást, 

- az érdekképviselet biztosítását,                                                         

- a lokálpatriotizmus erősítését, a fiatalok lehetőség szerinti városban tartásának elősegítését, 

a célok megvalósításához kapcsolódóan feladataiként:
- a város civil szervezeteit érintő önkormányzati döntések előkészítésében, véleményezésében történő részvételt,

- a rendezvényeik megfelelő színvonalú szervezését, pályázati programok készítését,

- a régiós és nemzetközi kapcsolatok kezdeményezését és működtetését,

- képzések szervezését határozta meg.

Munkájuk eredményének is köszönhető, hogy az Önkormányzat és a helyi civil szervezetek közötti kapcsolatrendszer egyre bővül, a Képviselő-testület a civil fórumon keresztül igényli a szervezetek javaslatait a munkájához. A civil szféra egyéb helyi szerepvállalására nagy szükség lesz a jövőben is: az Önkormányzat célja a jó partneri kapcsolat további megtartása, valamint fontosnak tartja, hogy a folyamatosan aktualizált civil stratégia szellemében fejlessze tovább kapcsolatát a városban működő civil szervezetekkel.

Tisztelt Képviselő-testület!

A civil szervezetek városunkban betöltött szerepéről, jövőbeni feladatairól és működésük feltételeiről 2006-ban készült tájékoztató a Képviselő-testület számára. Ezzel egyidejűleg került elfogadásra Martfű Város Önkormányzatának Civil Stratégiája, amely a témával kapcsolatos, akkor hatályos jogszabályi keretek közötti távlati terveinket tartalmazta.

A most közreadott tájékoztató - amely a városunkban működő civil szervezetek beszámolóit is magában foglalja – a jelenlegi helyzetet mutatja be, s mivel jogszabályi változások indokolták, felülvizsgáltuk az Önkormányzat Civil Stratégiáját, melynek az így kiegészített, módosított változata szintén a tájékoztató mellékletét képezi.

Kérem, hogy szíveskedjenek megtárgyalni és tudomásul venni a városunkban működő civil szervezetek tevékenységéről szóló tájékoztatót, valamint szíveskedjenek elfogadni az aktualizált Önkormányzati Civil Stratégiát az alábbi határozati javaslat alapján:
Határozati javaslat:

…../2012. (IV. 26.) határozat

a városunkban működő civil szervezetek tevékenységéről szóló tájékoztatóról, valamint az Önkormányzat Civil Stratégiájának felülvizsgálatáról 

Martfű város Önkormányzatának Képviselő-testülete megtárgyalta a városunkban működő civil szervezetek tevékenységéről szóló tájékoztatót, melyet jóváhagyólag elfogad és tudomásul vesz.

A Képviselő-testület köszönetet mond a civil szervezetek városunkban végzett közérdeket szolgáló és közösséget formáló tevékenységéért. A jogszerű együttműködés biztosítása érdekében elfogadja a határozat mellékletét képező felülvizsgált Önkormányzati Civil Stratégiát azzal, hogy az Önkormányzat célja a jövőben is a jó partneri kapcsolat megtartása, ezért feladata az együttműködés továbbfejlesztése a városban működő civil szervezetekkel.
Az Önkormányzati Civil Stratégiában foglaltak végrehajtásáról rendszeresen tájékoztatni szükséges  a jövőben is a Képviselő-testületet.
Felelős:    Dr. Kiss Edit

                 polgármester

Határidő: folyamatos, ill. 2015. június 30.
Erről értesülnek:

1. J. N. Szolnok Megyei Kormányhivatal, Szolnok,

2. Valamennyi Képviselő, Helyben,

3. Dr. Kiss Edit, polgármester,

4. Civil Kerekasztal, Martfű,

5. J. N. Szolnok Megyei Civil Érdekképviseleti Szerv, Szolnok

Martfű, 2012. április 03.

Tarjányiné Tasnádi Edit

elnök

Készítette: Hegedűsné Blaskó Anikó

                   irodavezető
Kossuth Nyugdíjas Klub & Népdalkör
Civil szervezet bemutatása
A Martfűi Kossuth Nyugdíjas Klub 1995. 06.01.-től működik a városban, 40 fővel. Célja az idős emberek hasznos szabadidő eltöltésének biztosítása. A Klub támogatója és segítője elsősorban a Martfű Város Önkormányzata, mivel terem biztosításával teszik lehetővé működésünket. Segítséget kapunk még a Martfű Városi Művelődési Központ és Könyvtárától, továbbá a Növényolajgyártól és a helyi vállalkozóktól. Rendszeresen részt veszünk kulturális programokban a Népdalkörrel, eredményeink: 2 ezüstérem, 1 külön díj valamint 3 népdalcsokor felvétel a Magyar Rádióban. 
Nemzeti ünnepeinket valamint a Karácsonyt a Klub tagságával együtt közösen ünnepeljük meg, az óvodával és az iskolákkal esetenként közös programokat szervezünk. Igény szerinti munkákkal részt veszünk a város szépítésében például virágültetéssel, közterületi takarítással… stb.
Megvalósítandó célok
Igyekszünk erőfeszítéseket tenni az idősek problémáinak enyhítésére, kapcsolatot tartunk velük, rendszeresen látogatjuk a beteg klubtagjainkat, ezeket a feladatokat továbbra is célul tűztük ki magunk elé. A kulturális életben történő szerepvállalásunkat a jövőben is fontosnak tartjuk, a város életébe való aktív bekapcsolódást szintén feladatunknak érezzük. 

Megvalósítandó célunk még, hogy országos szinten elismert Népdalkörünkkel méltó módon képviselhessük a továbbiakban is városunkat más településeken történő fellépéseinkkel. 

Részt kívánunk venni ezután is megyei rendezvényeken, a futó sportnapokon, valamint szüreti ünnepségeken, ápolva a városunkon kívüli kapcsolatainkat is.
	Taglétszám
	Tagdíj összege

	40 fő
	havonta 200.- Ft


Tagjai vagyunk a Szolnok Megyei Kulturális és Érdekvédelmi Egyesületnek. Megyei pályázaton is részt veszünk 3 évente.








Tóth Fekete Mihályné sk.
                                                                                                         Klubvezető

Városi Nyugdíjas Klub

Civil szervezet bemutatása
A Városi Nyugdíjas Klub civil szervezetként működik 1974 óta. Tevékenységét az évenként elkészített munkaterv alapján végzi. Munkatervünk összeállításakor figyelembe vettük a közösség igényeit is. 2011. március 8-i választást követően a klubot 7 fős vezetőség valamint 5 bizalmi személy irányítja. A vezetőségi és bizalmi értekezleteket valamint a klubnapokat rendszeresen megtartjuk, ahol értékeljük az elmúlt időszak munkáinak végrehajtását és megtervezzük az előttünk álló feladatokat is.
Megvalósítandó célok:
· munkatervben meghatározott feladatok, célok teljesítése,

· fontosnak célunknak tartjuk a jelenlegi cigánytánc csoport mellé más jellegű néptánc vagy énekes csoport kialakítását,

· a pályázatokon elért források célszerű felhasználása, további pályázatokon is részt szeretnénk venni.

Eredmények
Legfontosabb eredménynek tartjuk, hogy tovább tudtuk erősíteni a közösséget, sok közös programot szerveztük. Mindenki lehetőségei szerint (egészségi állapota, anyagi helyzete, ideje) vesz részt a különböző rendezvényeken. 2011-ben 45 rendezvényen, társadalmi munkán vettünk részt.
Fontos számunkra, hogy Martfű város életébe be tudtunk kapcsolódni, részt vettünk kulturális és egyéb rendezvényeken.

A környező településeken és Martfűn működő klubokkal a meglévő kapcsolatot tovább erősítettük, újabbakkal ismerkedtünk meg.

Pályázatokon elnyert támogatásokkal Klubunk anyagi bevételét növeltük.
	Taglétszám
	Tagdíj összege

	68 fő
	évente 2000, - Ft


Tagjai vagyunk az Életet az éveknek Szolnok Megyei Szervezetnek valamint a Jász-Nagykun-Szolnok Megyei Nyugdíjasok Érdekvédelmi Egyesületének.
Elsősorban támogatónk Martfű Város Önkormányzata valamint kisebb bevételi forrásunk van a saját rendezvényeinkből valamint a „Kor-Társ” Idősügyi Program 2011, valamint a Nemzeti Erőforrás Minisztérium kiírt pályázatából juthatunk anyagi támogatáshoz.










Kun Lajosné sk.

Martfű Városi Női Kar
Civil szervezet bemutatása
A Martfű Városi Női Kar 1979-ben alakult, 25 fővel, zömmel pedagógusokból. Az énekkar karnagya az alapítás óta Bozorádi János ének-zenepedagógus, a mai tagok között is énekelnek még alapító tagok.   A kórus az elmúlt évek alatt kiváló művészeti közösségé vált, sok emlékezetes hangversenyt adott a városlakóknak, megye, ország és Európa szerte felléptek színvonalas repertoárjukkal. Munkájuk által városunkban új hagyományt teremtettek: Minden év március15-én ünnepi hangversenyt rendeznek a tiszaföldvári Férfikarral és a helyi népdalkörökkel a zeneszerető közönségnek. A kórus színvonalas működése is hozzájárult, hogy kétévente Martű ad otthont a Jász-Nagykun-Szolnok Megyei Felnőtt énekkari találkozónak.
A kórus 20 éves jubileumára Önkormányzati támogatással CD lemezt jelentetett meg megőrizve az utókornak sok értékes fellépésének és rádiófelvételének hanganyagát.
 
A kórus főbb fellépései
Szabatka (1980)
Érsekújvár: (1985) (1992 (1995)
Riva del Garda-Olaszország kórusverseny (1994) (1996)






Szent Tamás templom –Martfű Pergolesi: Stabat Mater koncert/Szolnoki Szimfonikusok (1997)
Pesti Vigadó- Budapest (1997)
Tuchow- Lengyelország (1999)
Magyar Történeti Múzeum (2000)
Szent Péter Bazilika- Budapest (2000)
Bram-Franciaország (2001)









Tuchow (2010)








Május 1 úti óvoda- Martfű (2008) (2011)









 Négy külföldi kórussal rendezett az énekkar közös hangversenyt városunkban
TUCHOW Szentély Kórus (1999)


Bram Város Vegyeskara (2000) 









Oslói Filharmonikusok Vegyeskara (2009)






Turku Város Dómtemplomának Kórusa (2010)

















Megvalósítandó célok
A kórus szeretné repertoárját tovább bővíteni, hangversenyeivel az utánpótlás érdeklődését felkelteni, örömet szerezni a zeneértő és szerető martfűi közönségnek. Szeretnénk segíteni eszközeinkkel a város kapcsolatrendszerének bővítését, mind belföldön, mind külföldön. Végül, de nem utolsó sorban szeretnénk a városnak egy értékes kulturális védjegye lenni.

Eredmények:
Sok szép oklevéllel és díjjal rendelkezik a Kórus.

Főbb eredmények:

· -1994-1996 között több hangfelvétel készült a Nőikarral a magyar Rádió Kóruspódium műsorába

· Martfű Városért Díj 1994.

· Riva Del Garda Kórusverseny legjobb nőikar-kategória Díj 1996.

· Hangverseny kórusminősítés KÓTA- 1997.

· Magyar Kodály Kórusverseny-Budapest kiváló minősítés 1997.

· MSZOSZ Díj 1999.

· Hangverseny Cum Laude minősítés KÓTA 2000.

· „Martfű Város Kultúrájáért” emlékplakett -2011.


	Taglétszám
	Tagdíj összege

	25 fő
	évente 1000, - Ft


Tagja vagyunk az Országos és Megyei KÓTA-nak.
Elsődleges támogatónk Martfű Város Önkormányzata.  Egyéb más pályázati lehetőségek pedig csak esetlegesek.






















Kissné Széll Anikó










     kórustitkár

Kárpát-medencei Magyarság Művelődési Kör

Az Egyesület rövid bemutatása
A martfűi Kárpát-medencei Magyarság Művelődési Kör 1994. január 22-től működik. Alapítói: Hegedűs Mihály és Tóth András középiskolai tanárok voltak. 

A Kör először csak a martfűi középiskolában működött, majd fokozatosan kiterjesztette működését a város lakóira és más települések lakóira is.

A Művelődési Kör 2006-ban egyesületté szerveződött, a Jász-Nagykun-Szolnok Megyei Bíróság közhasznú szervezetként vette nyilvántartásba. Ekkortól a neve: Kárpát-medencei Magyarság Művelődési Kör Egyesület. Székhelye: Martfű, Mártírok út 1. (Művelődési Központ).

A Fő tevékenysége szerint az Egyesület kulturális tevékenységet végez.
 „Az Egyesület (Alapítók által meghatározott) céljai
1. Megismerni és megismertetni nemzetünk történelmi múltját, gazdag néprajzi, gazdasági értékeit, kulturális örökségét, a magyarság emlékhelyeit és példaadó személyiségeit.

2. Élő kapcsolatokat kiépíteni és fenntartani a határokon túli településekkel, közösségekkel, személyekkel és szükség esetén karitatív tevékenységet folytatni.

3. A nevelés oktatás széles skáláján minél több embert élményhez juttatni a Kárpát-medencei magyarság valamennyi értékéről úgy, hogy később ők is aktív szorgalmazói legyenek e szép cél megvalósításának családon belül és azon kívül is.” (részlet az alapszabályból)

Az Egyesület programjai igen népszerűek, nem csak a martfűi lakosok körében, hanem sok más településről is jelentkeznek hozzánk.

Az Egyesület létrejötte óta a céljaink megvalósítása érdekében a következő tevékenységet végezte
- 2007. január 22-én a Magyar Kultúra Napján szervezett városi ünnepségen köszöntöttük elődeinket (kitüntetést kaptak: Hegedűs Mihály, Tóth András és Pécskői Miklós tanár urak, köszöntöttük még: Asztalos Árpádnét, a Művelődési Központ igazgatónőjét és Máté Gizellát, aki a Művelődési Kör  krónikása volt és  remélhetőleg lesz is).
- Ismeret- és élményszerző utat szerveztünk Mohácsra, a busójárásra 2007. február 18-án.
- „A mi kedves szép Tiszánk” címmel kerékpáros kirándulást szerveztünk Rákóczifalvára, az újonnan létesített tanösvény megismerésére, a természetismeret, környezetvédelem jegyében 2007. június.
- 2007. júliusban öt napos kirándulásra az általános iskolás és középiskolás diákjainkat Szlovákiába és Lengyelországba vittük II. Rákóczi Ferenc fejedelemre, a zsidó és cigány holokausztra emlékezve, a lengyel-magyar testvéri kapcsolatokat erősítve. A kirándulás rendkívül hasznos és sikeres volt, köszönet érte az általános iskola és a középiskola támogató tanárainak, valamint a városi és Tuchowi testvérvárosi önkormányzatnak.

- 2007. őszén tagjaink, valamint az érdeklődők részére „Erzsébet királyné nyomában” címmel Gödöllő – Budapest – Bécs – Bad Ischl – München – Pöstyén – Komárom útvonalon igen tartalmas utazást szerveztünk, amely során ismerkedtünk Erzsébet királyné személyiségén túlmenően a Ferenc Józsefi kor történelmével, szokásaival, valamint az útvonal természeti szépségeivel, a mai Európával.

- 2008. január 22-én együtt ünnepeltük a Várossal a Magyar Kultúra Napját.

- 2008. július elején a diákjaink tették meg (majdnem) ugyanazt az utat „Erzsébet királyné nyomában”. A történelmi ismereteken túl kóstolót kaptak Közép-és Nyugat-Európa mai kultúrájából. A gyermekek-fiatalok rendkívül nyíltak és érdeklődőek voltak és viselkedésüket illetően is igen magas színvonalon képviselték az általunk elvárt és remélhetően megtestesített martfűi magas kulturális színvonalat. Büszkék lehetünk rájuk és a pedagógusokra, szülőkre, akik őket nevelik.

- 2008. október végén a magyar-horvát Baranyába szerveztünk négy napos, igen tartalmas utat. Tagjaink ismereteket szerezhettek a történelmi Baranyaszámos kulturális vonatkozásáról, megtekinthették a vidéken és a hozzá vezető út mentén található legfontosabb természetvédelmi területeket, gazdag helytörténeti és művészeti gyűjteményeket, történelmi emlékhelyeket. A kiránduláson megmaradt pénzt tagjaink a 2009. nyarán tervezett diákok erdélyi útjára ajánlották fel, konkrétan: Böjte Csaba atya gyermekotthonának támogatására elviszik a gyermekek.

- 2008. decemberében segítettünk megszervezni a karácsonyi jótékonysági vásárt, az ottani bevételünket a rászorultak támogatására ajánlottuk fel.

- 2009. január 22-én a Magyar Kultúra Napját együtt ünnepeltük meg a várossal.

- 2009. július elején a diákjaink Erdélybe utaztak elmélyíteni ismereteiket Erdély történelméről, jelenéről, hagyományairól. Kapcsolatot keretek Böjte Csaba atya pártfogoltjaival Déván és Perecsényben.

- 2009. augusztus elején Krakkó – Prága – Brno - Pozsony – Pannonhalma útvonal mentén kerestük a történelmi múltunk emlékeit, a mai kor kultúráját.

- 2010-ben egy tavaszi és egy őszi néhány napos utazáson vettünk részt „Tisza I.” és „Tisza II” címmel. Ismerkedtünk a Tisza-menti települések és tájak kulturális és természeti értékeivel, történelmével, természeti Kárpátalján, Magyarországon, Vajdaságban.
- Diákjainknak „Erőszak stop” címmel irodalmi jellegű pályázatot hirdettünk, amely szép eredménnyel zárult.
- „Martfű kincsei” címmel fotópályázatot hirdettünk, amelyre 34 pályaművet adtak be többségében martfűi fiatalok. Több pályamű magas színvonalú volt.

- Testvérvárosunkat, a lengyelországi Tuchow-ot árvíz sújtotta, adományokat gyűjtöttünk, a gyermekek táboroztatásához segítséget nyújtottunk.
- a rászorulók megsegítésére karácsonyi jótékonysági vásárt szerveztünk, utoljára 2011-ben.
- 2011-ben a csíksomlyói búcsúba szerveztünk utat, amelyet összekötöttünk egy négynapos erdélyi kirándulással. Ekkor magunkkal vittük azokat a fiatalokat, akik az előző évi pályázatainkon díjakat nyertek.

- 2012. január 20-án a várossal együtt ünnepeltük meg a Magyar Kultúra Napját.

	Taglétszám
	Tagdíj összege

	102 fő
	havi 200, - Ft


Országos és megyei szervezetnek nem tagja az Egyesület.  Külső támogató szervezet nincs, az adók 1 %-ából szokott az Egyesület bevételhez jutni a tagdíjakon és az Önkormányzat támogatását felül.

Terveink a közeljövőre
Terveink között szerepel, hogy évenként kb. egy-egy hetes utazásokat szervezünk tagjainknak valamennyi Magyarországgal szomszédos országba. Ezen nyolc évre tervezett program keretében 2012-ben először Ausztriába látogatunk el, keresve a magyar és az osztrák történelmi összefüggéseket, e szomszédos ország legfőbb kulturális és természeti kincseit.










Dr. Kiss Edit sk.









       elnök

Tiszamenti Népzenei Baráti Kör
Civil szervezet bemutatása
A Martfűi Népdalkör tagjai-sok éves-országosan is sikeres-működés után már nem vállalnak újabb színpadi fellépést. A személyes jó kapcsolatok fenntartása és az éneklés örömének biztosítása érdekében kéthetenként rendszeresen összejön a régi dalkörből 8-10 fő és együtt énekelünk.

Megvalósítandó célok

· Az együtténeklés örömének fenntartása,

· a régi műsorok dalainak felelevenítése,

· időszerű ünnepek, népszakások dalainak visszaidézése, tanulása,

· igény szerint óvodákban, iskolákban néhány népdal előadása, megtanítása,

· városi ünnepségeken- meghívás esetén- himnuszok, szózat eléneklése a résztvevők segítésére,

· közös kirándulás, szabadtéri program.

· a város más szervezeteivel kapcsolatfelvétel, lehetséges együttműködés kialakítása,
· érdeklődők, vendégek, új tagok toborzása, befogadása.
Eredmények

· 2010. november óta kéthetenként összejövetel „öröméneklés”
· 2011-ben jó hangulatú kerti mulatság megvalósítása, a „csapatépítés” jegyében önköltséggel, főzéssel és énekléssel
· Adventi állításánál énekeltünk
· Tematikus délutánok megtartása például édesanyákról, a Karácsonyról… stb.
	Taglétszám
	Tagdíj összege

	13 fő
	havi 200, - Ft


A Martfű Város Művelődési Központ és Könyvtártól kapunk támogatást. Nem vagyunk tagjai semmilyen megyei illetőleg országos szervezetnek sem.








           Fodor György sk.








                 civil szervezet vezetője

Jóreménység Klub
Civil szervezet bemutatása
A Rákbetegek Országos Szövetsége támogatásával 1994. októberében alakult meg. Klubtagjaink, pártoló tagok és érintettek a helyi nyilvánosság előtt felvállalják betegségüket, és személyes életükkel példázzák, hogy a daganatos betegségből meg lehet gyógyulni. Tapasztalataikkal, tanácsaikkal segítik sorstársaikat a betegség leküzdésében.

Az elmúlt évek során egymást segítő, támogató közösséggé vált klubunk. Örömmel várjuk minden hónap első csütörtöki napját, a klubnapot, amelyet a Martfű Városi Művelődési Központban tartunk. Itt feltöltődünk, megbeszélhetjük egymással örömeinket, gondjainkat.

Munkánkat éves munkaterv alapján végezzük, programunkat a közösség érdeklődéséhez, igényeihez igazítva alakítjuk ki. Ezért több kirándulás, rehabilitációs üdülés, sok-sok kézműves, kreatív foglalkozás is szerepel terveink között.

Szeretünk együtt tevékenykedni, ezért azon igyekszünk, hogy a klubnapokon kívül is többször találkozunk.

A Martfűn és a környező településeken élő gyógyult betegek számára kulturális és szabadidős programokat, egészségügyi előadásokat szervezünk, életmódbeli tanácsadást nyújtunk. Egészségmegőrző programjaink keretében orvosi előadásokat, szűréseket szervezünk. Évek óta megszervezzük – önkormányzati támogatással – a méhnyakrák szűrést. 

2008-ban egyesületté alakult klubunk, a Jóreménység Klub Egyesület 2012-ben már fogadhatja az szja 1 %-os felajánlásokat.

Egyre inkább megismernek bennünket a városban, hiszen szívesen veszünk részt a város közéletében, kulturális rendezvényeken, társadalmi munkán, a város szépítésében. Sokszor keresnek fel bennünket daganatos betegek és családtagjaik, akiknek mentális segítséget, információs anyagokat tudunk biztosítani. Nagyon sok daganatos beteg van sajnos városunkban, akik nem merik felvállalni a nyilvánosságot, titkolják betegségüket, ezért nem csatlakoznak  klubunkhoz.

Megvalósítandó célok
Legfontosabb célunk, hogy minél szélesebb körben tudatosítsuk, hogy a daganatos betegségekből meg lehet gyógyulni, az idejében felismert betegség jó eséllyel gyógyítható. Ezért fontos elmenni a szűrővizsgálatokra. A szűrések fontosságára igyekszünk felhívni városunk lakóinak figyelmét a már hagyományos októberi „mellrák elleni séta” megszervezésével is.

Fontosnak tartjuk, hogy jó közösséget formáljunk, ahol a klubtagok jól érzik magukat, szívesen kiveszik részüket a közös munkából.

Ugyancsak fontosnak tartjuk környezetünk védelmét, az egészség megőrzését, a gyógyult betegek számára minőségi élet biztosítását, a betegek érdekeinek képviseletét.

Eredmények
Büszkék vagyunk arra, hogy 2006-ban Martfű Városért Egészségügyi Díjjal, 2008-ban pedig Jász-Nagykun-Szolnok Megyei Egészségügyi Díjjal ismerték el tizenöt éves munkánkat.

A Jóreménység Klub Egyesület közhasznú szervezet, szolgáltatásait az egyesület tagjain kívül Martfű város és a kistérség lakossága, minden érdeklődő részére nyújtja.

	Taglétszám
	Tagdíj összege

	26 fő
	havi 200, - Ft


A Rákbetegek Országos Szövetségének tagjai vagyunk (éves tagdíj 3000,-. Ft). A Tisza Takarékszövetkezet minden évben 50.000,- Ft-tal támogatta eddig szervezetünket. Korábban, 2010-ben, és 2011-ben az NCA pályázatán is nyertünk 100-100 ezer forintot. Ez a lehetőség a jövőben igencsak bizonytalan, pedig a közhasznúsági fokozhat megőrzéséhez teljesítenünk kell az új Civil törvényben megfogalmazott előírásokat.

Egyéb hozzáfűznivaló
A legnehezebbnek számunkra a kettős könyvelésre való kötelező áttérés tűnik, ugyanis a könyvelői program legalább 60.000,- Ft-ba kerül, s egyelőre reményünk sincs, honnan teremtünk elő erre forrást.

                                                                     



 Máté Gizella sk.

                                                    



 Klubvezető, az egyesület elnöke

Turul Makett Klub

Civil szervezet bemutatása

A Turul Makett Klub 2012-ben kezdi meg a hatodik évét. Változó létszámmal kellett számolni az évek során, ugyanis a lemorzsolódás minden klub életében megállíthatatlan és természetes. A legmagasabb létszám 13 személy volt az első 2 évben, most 5 fő a létszám, akik aktívan művelik ezt a hobbit. Magyarországon és külföldön is kiépítettünk a kapcsolatokat, melyeket ápolunk és bővítünk folyamatosan.

Pl: Szerbia, Szlovákia, Bulgária valamint az Olaszországi kapcsolatok.

Tevékenyen társrendezőként részt veszünk a Szolnoki Makett verseny szervezésében és lebonyolításában és sok más rendezvényen kapunk felkérést pl. zsűrizésre, látványfestésre.

Megvalósítandó célok
· Minél több tagot beszervezni, ami utánpótlás nevelés, vagyis minél szélesebb körben megismertetni környezetünkben lakókkal ezt a hobbyt.
· Továbbá szeretnénk Martfűn is országos vagy nemzetközi versenyt szervezni, de ehhez egyelőre a pénz oldaláról nézve szponzort még nem találtunk.
· Célunk még a közösségteremtés, valamint a minőségi munkákkal eredményesen szerepelni, itthon és külföldön és ezzel is megköszönve a város segítségét, ami jelenleg az egyetlen forrásunk.
Eredmények 

· Aranyérmek száma: 48 db, Ezüst: 28 db, Bronz: 33 db

· Ausztriában egy 1. hely és kettő 2. hely.

· Bulgária 3 db 1. hely és 2 db bronzminősítés

· Számtalan plakett és kiemelt díjazású munka

· Jászberény Város külön díj

· Zenta város díj, Forgó Travel díj, Korcsoport legszebb munka díj, Makettezők díj
· Szlovákiában legjobb munka díj

· Közép európai versenyen BEST OF kategória díj

	Taglétszám
	Tagdíj összege

	5 fő
	nincs










Varczag György sk.







         civil szervezet vezetője
Martfűi Napraforgók Foltvarró Klub

Civil szervezet bemutatása

A martfűi Napraforgók foltvarró klub (2) 1997. januárjában alakult, a városi Művelődési Központ és Könyvtár megbízásából. Feladatunk a szakmai fejlődés, és közösségteremtés. Minden évben részt veszünk a város rendezvényein, aktív résztvevői vagyunk a Művelődési Központ programjainak. Országos-és kistérségi, régiós foltos rendezvényeken munkáinkkal szerepelünk, képviseljük városunkat. Minden évben rendezünk egy kiállítást, ahol bemutatjuk az adott évben elkészített munkáinkat.
Megvalósítandó célok
Célunk a mindenkori szakmai megújulás, tanfolyamokon, szakmai táborokon, pályázatokon való részvétel.
Igyekszünk a szűkebb-tágabb környezetünk esztétikussá tétele, az ízlésformálás mellé állni.
Részt veszünk a Kecskeméti régiós találkozón valamint a „Határtalanul” című nemzetközi rendezvényen.

Eredmények
Rendszeresen részt veszünk az Amatőr Artium képzőművészeti tárlaton, ahol munkáink mindig díjazottak, több alkalommal is választottak egy-egy munkánkat a legjobbnak. A szakmai nap, amit a megnyitó napján tartunk is egyre sikeresebb, egyre többen jönnek el, most már a határainkon túlról is.
Nagyon jó hangulatú, szakmailag is tartalmas nyári tábort rendezünk 2011-ben, ahol tanfolyam vezetőnk Dolanyi Anna volt, Tiszavárkonyban. Ezt pályázati pénzből sikerült megvalósítani.

	Taglétszám
	Tagdíj összege

	16 fő
	havonta 1100, - Ft


Nem vagyunk tagjai megyei vagy országos szervezetnek sem. Nincsen külső támogató szervezet az Önkormányzaton kívül.









   Czene Árpádné sk.








civil szervezet vezetője

Rajz Stúdió

Civil szervezet bemutatása

14 éve folyamatosan működik a Rajz Stúdió a Martfű Város Művelődési Központ és Könyvtárában. A gyerekek sok szép eredményt elértek különféle pályázatokon. Többen ebben az irányban tanulnak tovább, illetve választották hivatásuknak a képzőművészetet. A tanévet kiállítással zárjuk, ahol bemutatjuk éves munkájukat, fejlődésüket.

Megvalósítandó célok
Ebben az évben is szeretnénk egy záró kiállítást megrendezni és több pályázaton részt venni. Ehhez kérnénk továbbra is az Önkormányzat anyagi támogatást.
Eredmények
· Csoportos kiállítások.
	Taglétszám
	Tagdíj összege

	11 fő
	 havonta 1500, - Ft


Nem vagyunk tagjai megyei vagy országos szervezetnek sem. Nincsen külső támogató szervezet az Önkormányzaton kívül.

Antal László
civil szervezet vezetője
Martfűi Mozgássérültek Egyesület
Civil szervezet bemutatása

Mozgássérültek Martfűi csoportját 1992-ben alapították meg. Most 2012-ben ünnepeljük szülinapunkat szeptember 21-én. Az Egyesületünk a beteg emberek megsegítésére jött létre. Mozgássérültek tartoznak a csoportba, akik II., III. fokú 70-80%-ban sérültek, őket rendszeresen látogatjuk.

Elősegítette életkörülményeik javulását a lakásuk akadálymentesítésének megvalósítása, (pl. küszöb, ajtó, fürdőszoba, wc átalakítása) s a rászorulóknak a megyei egyesület hozzájárulást is biztosított a munkálatok elvégeztetéséhez. 

Az összes civil szervezettel kapcsolatban állunk.
Megvalósítandó célok
Szeretnénk ha lehetőségünk lenne egészségjavító és megőrző előadásokra, szűrésekre, és vizsgálatokra több pénzt fordítani. Ortopédia, csontsűrűség mérés okán reumatológust valamint belgyógyászt szeretnénk hívni, vizsgálatok valamint tanácsadás céljából. Mivel a legtöbb betegünk, sztrok, agyvérzés, cukorbetegség, érelzáródás miatt veszti el a végtagjait. 
Eredmények
2012. március 08-án, a Nőnapi rendezvényünkön 98 fő tette tiszteletét, közösen szerveztünk a Diabétesz Klubbal, Hallássérültek Klubjával és a Jóreménység Klubbal. 
	Taglétszám
	Tagdíj összege

	173 fő
	1200.-Ft


Nem vagyunk tagjai megyei vagy országos szervezetnek sem. Nincsen külső támogató szervezet az Önkormányzaton kívül. Nagyon kevés pénzből gazdálkodunk.










Mucsi Józsefné









civil szervezet vezetője

Siketek és Nagyothallók Martfűi Klubja
Civil szervezet bemutatása

1993-ban alakult meg a klubunk, Csiszár Mihály vezetésével.  Klubnapunk minden hónap első hetében, hétfőn van. A megyebeli Hallássérült Klubokkal kapcsolatban állunk, együttműködünk. Kislétszámú, 70 éves átlagéletkorral rendelkező civil szervezet a miénk, de jól érezzük magunkat együtt, s a helyi rendezvényeken is rendszeresen részt veszünk, munkákkal igyekszünk a város érdekeit szolgálni. Az Idősek Világnapját és a Karácsonyt közösen megünnepeljük, az egymás örömét és bánatát megismerve „testvérként” kezeljük a klubtagjainkat.
Megvalósítandó célok

Szeretnénk a „Nagyothallók Napja” szintű rendezvény megrendezésével kapcsolatos reményeinket megvalósítani.

Továbbra is célunk, hogy részt vegyünk a „Ne add fel” a „Lehullott csend” vagy a „SINOSZ” elnevezésű rendezvényeken, amelyekről eddig is mindig szép emlékekkel gazdagodva jöttünk haza.

Igyekszünk a jövőben is szavalóinkkal képviselni klubunkat, városunkat a megyei rendezvényeken, megyén kívüli településeken.

Eredmények
Szavalóversenyen 2011. novemberében Békéscsabán I. díjat kaptunk 29 induló körül. Ezen kívül 24 db oklevéllel, több III. helyezéssel, valamint különdíjjal értékelték már a rendezvényeken klubtagjaink tehetségét, ahol jellel és hangos szóval adták elő a költeményeket.
	Taglétszám
	Tagdíj összege

	25 fő
	 havonta 200, - Ft


Nem vagyunk tagjai megyei vagy országos szervezetnek sem. Nincsen külső támogató szervezet az Önkormányzaton kívül.

   Vas Béláné sk.






                     civil szervezet vezetője
Diabétesz Klub

Civil szervezet bemutatása
A martfűi Diabetesz Klub 2002. novemberében alakult. Az azt követő években eredményesen tudott működni, mivel nagyon sok támogatást kaptunk orvosoktól, akik segítségével többféle szűrést tudtunk szervezni Martfű város egész területére vonatkozóan, nem csak a klub-tagok részére. Koleszterin szűrést, három hónapra visszamenőleges átlagos szűrést, pillanatnyi vércukor szint mérést. Ezen kívül,  mivel a cukorbetegségnek igen sok szövődménye van: szív, érrendszeri, szem, vese, hajszálerek megbetegedése, orvosokat tudtunk hívni előadások megtartására. Étkezéssel kapcsolatban dietetikus több alkalommal, valamint a láb megbetegedésével kapcsolatosan, lábbeli készítésről szóló 
előadást is hallgathattunk.

Megvalósítandó célok

Az elmúlt évekhez hasonlóan az  Egészségnapon végeznénk vércukorszint mérést. Ez iránt mindig nagy az érdeklődés bár elég költséges. Főleg a fiatalokat szeretnénk sokkal jobban megtalálni, mivel ők még tevékeny, munkaképes emberek, így nagyon fontos, hogy a cukorszintjük rendben legyen. Nem mindegy, hogy fizikai munkát végez, vagy könnyebbet, mert a szervezet igénybevétele az állapotot nagyon befolyásolja. Tehát az nagyon jó, ha étkezéssel, inzulinadással, gyógyszerrel kapcsolatosan körültekintően jár el. Ezért nagyon fontos a tájékoztató, felvilágosító munka. Ez vonatkozhat az idősebb korosztályra is, mert aki szeretne dolgozni, annak fontos az előírások betartása. Így továbbra is szerveznénk előadásokat. Ezek a tájékoztatók az életminőség és élet-kilátások lehetőségeit befolyásolják. Diabetesz Világnap szervezése november hónapban. Fontosnak tartjuk még a társ-klubokkal való kapcsolattartást, rendezvények a szervezését.

Eredmények

Az emberek nagyon szerették a szűréseket, előadásokat, ezt szeretnénk tovább folytatni.
	Taglétszám
	Tagdíj összege

	16 fő
	100, - Ft havonta


Országos szervezetnek nem tagja. Az Önkormányzati pályázaton kívül nincs lehetőség.
Működéssel kapcsolatos egyéb megjegyzés: nehéz körülmények.








Nagy Jánosné sk.








    Klubvezető
Portyázó Porontyok Alapítvány
A Portyázó Porontyok Alapítvány létrejötte: 1995. 12. 01.

Alapító:




     Fehér Imre – magánszemély

Közhasznú alapítvány:

                 1998. 01. 01 óta

Az alapítvány célja:

A martfűi Játékvár Óvoda és Bölcsődébe járó gyermekek szociális, mentális, testi és értelmi fejlődésének elősegítése, a gyermekek foglalkoztatásának, tapasztalat- és élményszerzésének támogatása.
A cél elérése érdekében az alábbi közhasznú tevékenységet folytatja az alapítvány:

- nevelés, oktatás, képességfejlesztés, ismeretterjesztés.

Az alapítvány szerve, kezelője:

Az alapítvány kezelői feladatait 5 tagú kuratórium látja el, 1 elnök és 4 tag.

Valamint tagjai a Játékvár Óvoda és Bölcsőde minden alkalmazottja.

Az alapítvány támogatja a Játékvár Óvoda és Bölcsőde gyermekei részére szervezett:
· Kulturális és sport rendezvényeket (pl. hagyományőrzés, népszokások, játszóház, városi sportrendezvények – futóverseny, duatlon)
· Mások által szervezett tevékenységekbe való részvételt (pl. ovi-olimpia, testvéróvoda kapcsolat, rajzpályázat, díjazás, gyermeknap)

· Egészséges életmód nevelését (úszásoktatás, rendezvények)

· Kulturális, sportolási körülmények javítását – eszközök beszerzése, vásárlása (torna kiegészítő eszközök, fellépő ruhák, mesekönyvek, játékok) 

· Tapasztalat és élményszerzés támogatása – kirándulások buszköltségének finanszírozása, belépők vásárlása

Az alapítvány anyagi hátterének biztosítása:
· Adományok gyűjtése – tárgyi felajánlások (gyümölcs, csemegék)

- pénz – adó 1%, egyéni és vállalkozói, vállalati támogatás

· Rendezvények szervezése – mesejáték, bál

Az alapítvány kapcsolatrendszere:
· Városunkban működő egyéb civil szervezetekkel – nyugdíjas klubok

· Helyi alapítványok – „Boldog Gyermekekért Alapítvány”
·  Művelődési Központ és Könyvtár – rendezvények segítője
· Martfű Város Önkormányzata – támogató

· A Játékvár Óvoda és Bölcsőde szülői közössége

Az alapítvány kapcsolata az Önkormányzattal:
Segítő, támogató, odafigyelő a kapcsolat. Az alapítvány által szervezett rendezvényeket, programokat az Önkormányzat anyagilag támogatja.

Jövőbeli feladatok, tervek, elképzelések:
· A város által szervezett programok segítése.
· A város az óvodai intézmény életébe való aktív bekapcsolódás, bölcsődébe, óvodába járó gyermekek programjainak segítése.
· Pályázatokkal az anyagi, működési feltételek biztosítása (civil szervezetek pályázatán nyertünk: internet kiépítést, előfizetést, web-lap készítést).

· Kapcsolatrendszerünk kialakítása, mélyítése – régiókban működő más óvodai alapítványokkal.
	Kuratórium létszáma
	Tagdíj összege

	5 fő
	nincs


Bevételi forrásunk: SZJA 1% valamint vállalkozók, gazdasági társaságok, cégek adománya, változó összegben.
Herczegné Horváth Eszter sk.
Portyázó Porontyok Alapítvány

Kuratóriumának elnöke

„A Boldog Gyermekekért” Alapítvány
Civil szervezet bemutatása
Neve: Boldog Gyermekekért Alapítvány-közhasznú, közérdekű célú, önálló jogi személyiség.

Címe: 5435 Martfű, Május 1. út 2.

Alapítója: Dr. Varga József ügyvéd

Kuratórium tagjai:

Gonda Istvánné 

Erneszt Gabriella

Asztalos Árpádné

Szakál Eleonóra

Rusvai Béla

Dr. Varga József

Megvalósítandó célok
Az alapítvány célja, a martfűi általános iskolai tanulók testi és szellemi fejlődésének gyarapítása. Az alapítvány a vagyonából támogatást nyújt Martfű város általános iskolai tanulói részére szervezett tanulmányi kirándulás, kulturális és sportrendezvények lebonyolításához, mások által szervezett ilyen rendezvényeken való részvételhez, a tehetséges tanulók támogatásához, a tanulók tanulmányi, kulturális és sportolási körülményeiknek a javításához.

Eredmények
1995 óta működik az alapítvány. Ez alatt az idő alatt számos rendezvény sikeres megszervezésével tudott segíteni az általános iskola tanulóinak akár pénzadománnyal, akár jutalomtárgyak megvásárlásával vagy az oktatást segítő kis értékű tárgyi eszközök megvásárlásával. 
	Kuratórium létszáma
	Tagdíj összege

	6 fő
	nincs


Bevételi forrásunk: SZJA 1% valamint pénzadományok, pályázati lehetőségek.








Szikszainé Angyal Mária sk.









Kuratóriumi elnök

Tehetséges Tanulókért Alapítvány
A „Tehetséges Tanulókért” Alapítványt magánszemély, Dr. Kiss Edit alapította 1994. november 10-én. 
Az alapítvány legfőbb döntéshozó szerve és vagyonának kezelője 1999-től egy 5 fős kuratórium, amely felelős az alapítvány pénzügyi, gazdasági tevékenységért. Az alapítvány kuratóriuma 2006. április 20-tól újraszerveződött, jelenleg a kuratórium elnöke: Sulák Tiborné; tagjai: Boros Krisztina, Demecs Mária, K. Nagy Katalin és Kovácsné Szántó Mária. A kuratórium évente három alkalommal ülésezik. Az alapítvány a kiírt pályázatok alapján a rendelkezésre álló vagyonából nyújtott támogatásokkal segítséget nyújt a martfűi József Attila Általános Iskola tanulói részére kulturális, szabadidős és sport rendezvények, programok szervezéséhez, az iskola tehetséges tanulóinak a menedzselése, a tanulók egészséges életmódra neveléséhez, egészségük megőrzéséhez. 

Támogatásaink legfontosabb részét- a tanulók szorgalmi időben és azon túli tanulásának segítése, a rászoruló gyerekek különböző versenyeken, táborokban való részvételi lehetőségének, a kiemelkedő tanulmányi eredményt elért diákjaink jutalmazása képezte, képezi.
Megvalósítandó célunk a jövőben továbbra is az, hogy szeretnénk támogatni és színesebbé tenni az oktató-nevelő munkát. 

A tanulmányi versenyek finanszírozásával a hátrányos helyzetben élő gyerekek számára is szeretnénk esélyt biztosítani a versenyzéshez.

A következő időszakban is kiemelten támogatjuk diákjaink egészséges életmódjára, egészségének megőrzésére irányuló tevékenységeket, törekvéseket.

Támogatásainkkal szeretnénk hozzájárulni a martfűi általános iskolás gyerekek sikereihez, a kulturális, szabadidős és sportprogramok szervezéséhez, rendezéséhez valamint azok eredményes lebonyolításához.
Fontosnak tartjuk eddigi eredményeink megtartását.

Szeretnénk bővíteni a támogatóink körét. 

Örülnénk, ha a városban minél többen megismernénk alapítványunk tevékenységét, elfogadnánk céljainkat s azt lehetőségeikhez mérten támogatni is tudnák.

Eredményeink: 
· Különböző tanulmányi versenyek regisztrációs és nevezési díjának a finanszírozásával biztosítottunk diákjaink versenyzési lehetőségeit. Így jelentős megyei és országos eredményekkel büszkélkedhetünk. 

· Kiemelkedő figyelmet fordítunk tanulóink anyanyelvi, idegen nyelvi valamint zenei kultúrájának fejlesztésére. Évente több tanulónk esélyt kap az alapfokú nyelvvizsga megszerzésére, zeneiskolai tanulmányaink folytatására.  

· Segítségünkkel sportolók, versenytáncosok jutattak ki nemzetközi találkozókra, versenyekre (pl. Franciaország, Kína).
· Támogatásunkkal a történelmi kirándulás költségeit csökkentettük az Erdélybe utazó felső tagozatosok részére.

· Múzeumi belépők biztosításával elősegítettük tanulóink tudástárának, kulturális élményeinek kiszélesítését.

· Egyéni és csoportos táborozások támogatása.

· Készségfejlesztő eszközök és füzetek megvásárolásával hozzájárultunk a gyerekek általános képességeinek és tájékozottságának kialakulásához.

· A gyerekek kreativitásának fejlesztését segítettük elő a Karácsonyi Játszóházak megszervezésével.

· Diákjaink előadókészségének fejlesztésében egyik jelentős állomás az évente megrendezésre kerülő „Karácsonyi mesejáték”, melynek szervezésében és lebonyolításában kuratóriumunk fontos szerepet vállalt. Ez a rendezvényünk a város életében is örömteli esemény.

· Évről-évre egyre több tanulónkat tudunk kitűnő tanulmányi eredményéért könyvjutalomban részesíteni, amit a gyerekek a tanévzáró ünnepségen vehetnek át a civil szervezetünk alapítójától.

	Kuratórium létszáma
	Tagdíj összege

	5 fő
	nincs


Bevételi forrásunk: SZJA 1% valamint határozott idejű szerződéssel rendelkezünk.
A „Tehetséges Tanulókért” alapítvány kuratóriuma köszönetet mond minden kedves támogatójának, hogy adományaikkal, készpénzzel vagy személyi jövedelemadójuk 1%-ának felajánlásával hozzájárultak a gyerekek testi és szellemi fejlődéséhez, az iskolai rendezvények sikereihez.







                      Sukák Tiborné sk.







          kuratórium elnöke
Kézműves Játszóház

Civil szervezet bemutatása
Az első Kézműves Játszóházunkat 2003. február 21-én tartottuk a Munkácsy úti tagóvodában. Azóta folyamatosan szervezzük ezeket az összejöveteleket, főként az évszakok és ünnepek köré csoportosítva, például a Karácsony, Húsvét, Nagymamák. Kistesók napja…stb. 2007-ben csatlakozott a kezdeményezésünkhöz a Kossuth és Május 1. úti óvoda is, így mind a három tagintézményben lelkesen szervezik, vezetik ezeket a foglalkozásokat az óvónők.  Mindhárom intézményben 1-1- óvónő felel az anyagok beszerzéséért a játszóház témájának kitalálásért, a játszóház lebonyolításáért.

Ezekre a foglalkozásokra az adott óvodába járó gyerekeket, azok szüleit, nagyszüleit, testvéreit várjuk szeretettel.

Megvalósítandó célok
A Kézműves Játszóház célja, olyan nyugodt, szeretetteljes légkör kialakítása, fenntartása, melyben az alkotómunka jó hangulatban telik. Ennek érdekében úgy alakítjuk át a csoportszobát, hogy mindenki megtalálja az „alkotóhelyét”, finom teával kedveskedünk a vendégeinknek, fényképeket készítünk a közös tevékenységek alatt.

Célunk, olyan tartalmas tevékenységet biztosítani, mely erősíti a gyermek-szülő, gyermek-pedagógus, szülő-pedagógus kapcsolatát. A sikeres alkotói munka érdekében, egy-egy témában mozzanatonként mutatjuk be a munkamenetet, technikát, és folyamatosan segítjük azokat, akik elakadnak egy-egy folyamat közben 
Célunk, olyan új technikák, anyagok bemutatása, mellyel kedvet teremtünk a közös alkotáshoz, tevékenykedéshez.

Pozitív példaként kiemeljük, megmutatjuk a szülők, gyerekek által készített különleges, kreatív alkotásokat, ezáltal is ötletet adva a többi résztvevőnek.

Eredmények
Aki részt vesz a játszóházunkon tudja, hogy ezen a délutánon a közös barkácsoláson van a hangsúly.

Megtanulták a gyerekek, hogy a játszóház közben, az asztalon lévő anyagokra és szüleikre figyeljenek. 

Az elkészített munkákat mindenki örömmel viszi haza.

Az új technikákat, anyagokat szívesen próbálják ki a jelenlévők, örömmel veszik a segítséget, ötleteket, örülnek az elkészült tárgyaknak. 

Van olyan szülő-gyermek, aki egy-egy megszeretett technikával otthon is készít dísztárgyakat és szívesen hozzák be az oviba megmutatni.

A tevékenységek közben tartalmas, jó hangulatú beszélgetések alakulnak szülők, gyerekek, pedagógusok között.

	Taglétszám
	Tagdíj összege

	Alkalmanként változó 15 főtől 50 főig
	gyerekenként 200, - Ft


Nincs tagságunk sem megyei sem országos szervezetben. Az Önkormányzati támogatáson kívül nem nagyon van más lehetőségünk támogatáshoz jutni.
Köszönjük az önkormányzat eddigi segítségét!









Bíró Gabriella sk.







       civil szervezet vezetője
Városi Ifjúsági Szabadidő Kör
Civil szervezet bemutatása
A Városi Ifjúsági Szabadidő Kör önálló szervezetként működik, jelenlegi létszáma 56 fő. A fiatalok igényeire épülő politikamentes, szabadidős, sport és kulturális tevékenységre épülő kör. Érdekcsoportok, érdeklődési körök alapján önszerveződő közösség. A város lakóinak, fiataljainak szabadidős, sport, kulturális igényeit igyekszik kielégíteni. A Szabadidő Kör 1990 óta tevékenykedik a városban.

Megvalósítandó célok, eredmények
Közkedvelt már évek óta a megyei szintű 12 órás non-stop szellemi vetélkedő, melyet idén 22. alkalommal szeretnénk megszervezni és lebonyolítani. A vetélkedőn 200-300 fiatal vesz részt, főként a történelmi, művészeti, irodalmi, zenei műveltségűket mérik össze. Az idén is megszervezzük az őszi és tavaszi teremlabdarúgó bajnokságot, amelyen minden korosztály részt vesz.
Immár 26. alkalommal megrendezésre kerül idén a Szilveszteri Kupa, ezen a tornán 18 csapat 250-300 fővel vesz részt.

Hagyományos programnak számít a Majális megszervezése és lebonyolítása, az egész délutánt a gyerekeknek szentelve, játékos vetélkedőket és ügyességi játékokat szervezünk, valamint megrendezzük a nagy sikerű esti tábortüzet.
	Taglétszám
	Tagdíj összege

	56 fő
	-


Nincs tagságunk sem megyei sem országos szervezetben. Az Önkormányzati támogatáson kívül nem nagyon van más lehetőségünk támogatáshoz jutni.









Szőke Ferenc sk.







        civil szervezet vezetője
Rejtvényfejtő Szabadidő Klub
Civil szervezet bemutatása
A Rejtvényfejtő Szabadidő Klub 1995 óta folyamatosan működő szervezet. Klubrendezvényeinknek a Martfű Városi Művelődési Központ és Könyvtára ad otthont. A Klubrendezvényeinknek egyrészt közösségformáló szerepe van, másészt a tagok rendszeresen gyarapítják ismereteiket a folyamatos agytornával. A klub életébe bárki bekapcsolódhat, aki kedveli a rejtvényeket és szeretne ehhez a közösséghez tartozni. A klubfoglalkozásokon túl az országos szintű Rejtvényfejtők Országos Egyesülete (ROE) által szervezett versenyeken is folyamatosan részt vesznek tagjaink (akik egyben ROE-tagok is). Az országos versenyek az ország neves városaiban kerülnek megrendezésre. Jó kapcsolatot ápolunk más martfűi civil szervezetekkel is, közös rendezvényeink is vannak.

Megvalósítandó célok
· A klubfoglalkozásokat a továbbiakban is rendszeresen megtartjuk a könyvtárhelységben, más civil szervetekkel is szervezünk közös összejöveteleket.

· Anyagi lehetőségeink szerint szeretnénk minél nagyobb számban részt venni az ország különböző pontjain megrendezésre kerülő rejtvényfejtő versenyeken. Ezeken cél a minél jobb szereplés, mind az egyéni, mind a csoportban megszerzett trófeáink számát szeretnénk gyarapítani. (Reméljük a könyvtár folyosóján új vitrint is kell ezért felszerelni!)

· Az augusztusi ünnepi napok rendezvénysorozat részeként ebben az évben is (és lehetőség szerint a további években is), szeretnénk megrendezni az országos rejtvényfejtő bajnokság Martfű városban megrendezendő versenyét, az előző évek sikeres versenyeihez hasonlóan.
Eredmények
· Klubtagjaink hosszú évek óta sikeresen szerepelnek az országos rejtvényfejtő versenyeken. Két mester, három mesterjelölt, illetve haladó versenyzőink rendszeresen sok dobogós helyezést érnek el a megmérettetéseken. 
Csapatban is kimagasló eredményeink vannak. Legalább egy (de néhány évben két) csapatunk is megnyeri az országos összesítetett bajnokságot.
· Martfű város jó hírnevét keltjük szerte az országban, a versenyekről és eredményekről a versenyt szervező városok helyi médiájában is szerepelünk, rendszerint a Martfűi Rejtvényfejtő Szabadidő Klub sikereiről is tudósítanak. 

· Nagy megtiszteltetés klubunk, de Martfű város számára is, hogy a klub 10-15 országos verseny rendezésében olyan nagyvárosokkal osztozhatunk, mint Budapest, Szeged, Pécs, Székesfehérvár, Sopron, Győr…stb. Hasonló kis lélekszámú város, mint Martfű, csak elvétve kap rendezési lehetőséget. Ezt a martfűi klub csak sikeres versenyzői miatt teheti meg
	Taglétszám
	Tagdíj összege

	10 fő
	-


Az önkormányzati pályázatokon kívül más pályázati lehetőség nincs. (Néha egy-egy verseny alkalmával, szerény tárgyjutalommal járul hozzá valamely helyi vállalkozás a verseny díjazásához.) Tagjai vagyunk a Rejtvényfejtők Országos Egyesületének.






Bakos András sk.





   Klubvezető

Damjanich János DSE

Civil szervezet bemutatása

A Damjanich János DSE 1987 óta működik a Damjanich J. Szakképző iskola, Gimnázium és Kollégium, valamint a jogelődök diák sport szervezeteként. Fennállásának első 10 évére a női és férfi kézilabda volt a jellemző sport tevékenység és nyiladozott az erőfejlesztés. Házi bajnokságok és meghívásos tornák résztvevői voltunk. Sokan lettek később közülük a martfűi felnőtt csapatok eredményes tagjai. A második tíz évben megerősödött a fiú foci, gyakran a helyi ifinél is erősebb volt a csapatunk. Teremfociban és nagypályán is a megye legjobbjai közé tartoztunk. Kézilabda csapataink lányoknál és fiúknál is országos döntőbe jutásért játszottak selejtezőt. Nagyon sokan meghatározó tagjai lettek később a helyi, környékbeli csapatoknak. Ebben az időszakban edzettek versenyeztek
nálunk a Kötélugró lányok és országos, nemzetközi győzelmekkel, érmekkel öregbítették a DSE hírét. Kimagasló esemény volt, amikor Európa bajnokságra tudtuk kijuttatni őket Angliába, ahol 5, 6. helyezést értek el. A harmadik 10 évre a teremfoci, kispályás foci, mezei futó versenyek, túrák, utcai futó versenyek a jellemzők. Mezei futásban rendszeresen az országos döntőbe jutottak sportolóink. Teremfociban torna győzelem, érmes helyezések voltak  a fiúknál és a lányoknál is. A Damjanich emléktúra rendezésében évek óta rész veszünk. Az utcai futó versenyeken szép számmal vesznek részt tagjaink, Amikor az oktatási intézmények együtt voltak, társ rendezői voltunk a helyi versenyeknek. Nagy teljesítmény volt a tavalyi triatlon diákolimpia megyei és országos döntőjének lebonyolításában való részvételünk.














Megvalósítandó célok
A DSE célja rendszeres testedzési lehetőség biztosítása a DSE tagok és pártoló tagok részére. A tagok és pártoló tagok igényeinek kérésének megfelelően szervez, rendez, versenyeztet, biztosítja a felkészülést. Az iskolai testnevelést kiegészítve helyet és teret biztosítson a minél gyakoribb testedzéshez.



















Eredmények
Foci: Puskás kupa Budapest 3. hely, Viasz kupa Túrkeve 1. hely, Diákolimpia megyei 1. hely Olaszországi Kiküldetés megyei delegációval, Tisza ligeti napok 1. helyek és dobogók.  Kézilabda: Diákolimpián fiúk és lányok is selejtezőt játszhattak az országos döntőbe jutásért. Rendszeresen 2. helyen végeztek a megyében. 1. helyezés a Veress kupán Kunszentmártonban, többször 1. hely a Tiszaligeti napokon. Kötélugrás:
Országos győzelem a diák olimpián, országos és nemzetközi versenyeken dobogós helyezések, Európa bajnoki 5. illetve 6. hely. Úszás: Megyei diákolimpiai dobogók.

	Taglétszám
	Tagdíj összege

	360 fő
	évente 750.- Ft


Tagjai a Megyei Diáksport Tanácsnak valamint a Magyar Diáksport Szövetségnek.


Szécsényi Zoltán

                  Civil szervezet vezetője
Damjanich János Szakképző Iskola, Gimnázium és Kollégium Diákbizottsága

Civil szervezet bemutatása
A Damjanich János Szakképző Iskolában két évtizedes hagyománya van a diák önkormányzatiság működésének. A korábbi években számos megyei és országos rendezvényen vettünk részt, 2011-ben iskolánk képviselte a megyét az országos diákparlamenten, Zánkán. Az Iskolai Diákbizottság (IDB) munkájában minden osztályból két delegált képviselő vesz részt, így létszámunk egy évben 30-35 fő között mozog. A bizottság vezetője az elnök (Jelenleg Hornyák Henriett), illetve külön referensek vannak az iskolai élet egyes területeinek lefedésére. Az IDB fő feladata az iskolai diákélet szervezése, az iskola képviselete a városi és egyéb külső rendezvényeken.

Megvalósítandó célok
A szervezet céljául tűzte ki az iskolai élet színvonalas szervezését, lebonyolítását,  melyben egyaránt helyet kapnak kulturális, sport és ifjúsági rendezvények.  Egy olyan közösséget szeretnénk  kialakítani, ahol a nálunk tanuló diákok élményekkel gazdagon kerülhetnek ki az iskolapadból, melyek segítik közvetlen környezetük formálását és a társadalomba való sikeres beilleszkedésüket.

Eredmények
A tanév során igyekszünk részt venni a nagyobb iskolai rendezvények lebonyolításában, illetve önálló programszervezéssel kívánunk szerepet vállalni az iskola életében. Ezen programok sikeressége nagyban függ a diákok érdeklődésének alakulásától. Nehezen lehet olyan programot szervezni, melyre a diákság becsalogatható, de szüntelenül kutatjuk annak lehetőségét, hogy minél szélesebb kört tudjunk megszólítani. 
	Taglétszám
	Tagdíj összege

	400 fő
	évente 750.- Ft


Az Országos Diákparlament rendszeres éves munkájában részt veszünk. A diákszervezet egyetlen külső forrása a helyi önkormányzat által meghirdetett pályázatok, illetve a képviselők által saját keretükből rendelkezésünkre bocsájtott összeg.










Gáspár Csaba

Civil szervezet vezetője

Damjanich János Szakképző Iskola, Gimnázium és Kollégium Énekkara
Civil szervezet bemutatása

Iskolánkban 2011/2012-es tanévtől működik mai formában az énekkar. A diákok szívesen jönnek a kóruspróbákra, jól érzik magukat ebben a közösségben. Különböző iskolai és városi rendezvényeken lép fel a kórus – nemzeti ünnepek, „Mindenki karácsonya”, „Éjféli mise”, szalagavató, idegen nyelvi karácsony, zenés délután, tanévnyitó -, tanévzáró ünnepség. A kórus repertoárjában a hagyományos kórusművek mellett, a modern hangszerkíséretes dalok is szerepelnek. A kórus eredményes működésének köszönhetően egyre többen választják érettségi tárgyként az ének-zene tantárgyat. Az énekkaros diákoknak a művészeti neveléstől a teljes személyiségük gazdagabbá válik. A kórus tagjai többnyire bejáró vagy kollégista tanulók, akik ha szükséges, szabadidejüket (hétvégén, ünnepnapon) feláldozzák egy-egy fellépés sikeréért.
Megvalósítandó célok

A kórus tagjai közösségi munkájukért jutalomkiránduláson vehetnek részt, melynek költsége pályázott összegből és önköltségen valósulhat meg. A 2011/2012-es tanévben kirándulásunkat Debrecenbe tervezzük két napra. Kollégiumban szeretnék szállást foglalni. A költségeket igyekszünk a leggazdaságosabban kialakítani. Az utazást vonattal tervezzük, melynek összege: kb. 80.000 Ft. A nagy múltú város sok, értékes látnivalóval várja az odalátogatókat. Ezek a kirándulások összekovácsolják a kórus tagjait. Természetesen a kirándulás csak akkor jöhet létre, ha az anyagi fedezet biztosított. Számunkra mindig nagy elismerés volt, hogy a Képviselő-testület és a Polgármester Asszony lehetővé tette az eddigi kirándulásunk megvalósítását.

Eredmények

Számomra, mint kórusvezetőnek, nagy eredmény, hogy nagy létszámmal látogatják a diákok az énekkari próbákat. E nélkül a kórus működése elképzelhetetlen lenne. Eredménynek tekintem, hogy néhány évvel ezelőtt saját zenekarral és iskolánk jó hangú szólistáival és kórusával színpadra állítottuk a Képzelt riport c. darabot, melyet nagy sikerrel fogadott a közönség. Az előadás meghívást kapott Rákócziújfaluba, ahol az egészségnapon került előadásra. Az előző tanévben a „Hangfoglaló” pályázatra videó klipet készítettünk, amely szintén nagy érdem az iskola- és a diákok életében egyaránt. Fontos, hogy a tanulók hasznosan töltsék el és megfelelő tartalommal töltsék meg a szabadidejüket, ehhez kínál lehetőséget az énekkar. Örülök, hogy a 14-18 éves korosztály számára vonzó lehetőséget tudunk biztosítani ezzel a programmal.
	Taglétszám
	Tagdíj összege

	25-30 fő
	-


Nincs tagságunk sem megyei sem országos szervezetben. Az Önkormányzati támogatáson kívül nem nagyon van más lehetőségünk támogatáshoz jutni.

Az énekkar tagjainak nevében szeretném megköszönni Polgármester Asszonynak és a Képviselő-testület évről-évre nyújtott erkölcsi és anyagi támogatását!










Kissné Széll Anikó

      Civil szervezet vezetője

Martfűi Középiskoláért Alapítvány
A Martfű Középiskoláért Alapítványt 1995-ben hozta létre Fehérvári Györgyné, Hegedűs Mihály és Rágyanszky István.
Az alapítvány célja az iskola kulturális, szakmai és sport tevékenységének segítése, támogatása. Az alapítványt jelenleg egy 8 fős kuratórium irányítja, melynek elnöke Dénes Zoltánné, titkára Bányász Beáta. 
A kuratórium tagsága szülőkből és tanárokból tevődik össze. Az alapítvány bevétele magánszemélyek adományaiból, a személyi jövedelemadók 1%-ából, valamint az Aranycipő bál bevételéből tevődik össze.
Bevételeinkből támogatjuk az iskola kulturális rendezvényeit, a tanulmányi kirándulásokat. Az alapítvány minden évben kiadja a Damjanich-díjat. A végzős tanulók közül azok kaphatják meg, akik szakmai, tanulmányi, sport és közösségi munkában a 4 év folyamán kiemelkedő teljesítményt nyújtottak.
Az elkövetkező években is elsősorban az iskola tanulóit, rendezvényeit, illetve azokat a szervezeteket kívánjuk támogatni, amely remdezvényein tanulóink részt vesznek.

Bevételi forrásunk: SZJA 1% valamint pénzadományok, pályázati lehetőségek.










Bányász Beáta sk.








     
      Titkár

Felnőtt Néptánccsoport

Civil szervezet bemutatása

A Felnőtt Néptánccsoport az 1950-es évek óta működik Martfűn, ahol a népi kultúra ápolása kezdettől fogva a lakosság szívügye volt. Táncprodukcióinkkal rendszeresen részt veszünk helyi rendezvényeken, de kapunk meghívást a környező települések városi megemlékezéseire, falunapokra, valamint állami ünnepek méltó megünneplésére rendezett műsorokra. Továbbá jótékonysági rendezvényeken, pl. bálakon is vállalunk fellépéseket, és bekapcsolódunk a Művelődési Központ programjaiba. A táncházak állandó szervezői, lebonyolítói vagyunk. Baráti kapcsolatokat ápolunk több környező ország néptánccsoportjával is, így a tuchowi, érsekújvári és az erdélyi kalotaszentkirályi táncegyüttessel. A kölcsönös látogatások, fellépések alkalmával szakmai tapasztalatokat is szerzünk. A  repertoárunkon a hazai és a határon túli magyar néptánc-kincs szerepel.

Megvalósítandó célok

A Kárpát-medence tánckultúrájának megőrzése, színpadi bemutatása, melyek méltón képviselik a magyar táncművészetet.

 Eredmények

Sikerrel szerepelünk fesztiválokon, néhány éve Országos Minősítő Versenyen bronz fokozatot ért el a táncegyüttes. Jelenlegi táncoktatóink a Tisza Táncegyüttes tagja, Kiss Zsuzsanna és Simon Gyula, a Tisza Táncegyüttes művészeti vezetője.

	Taglétszám
	Tagdíj összege

	12 fő
	havonta 2000.-Ft


Nincs tagságunk sem megyei sem országos szervezetben. Az Önkormányzati támogatáson kívül nem nagyon van más lehetőségünk támogatáshoz jutni.









Gonda István sk.








        civil szervezet vezetője
Nevesincs Táccsoport
Civil szervezet bemutatása
A Nevesincs Tánccsoport a martfűi ifjúsági néptáncosokból (Kopogó Néptánccsoport) és a Tisza Táncegyüttes utánpótlás csoportjának tagjaiból alakult 2010 decemberében. Tagjai 16 és 30 év közötti fiatalok. Táncprodukcióinkkal rendszeresen részt veszünk helyi rendezvényeken, de kapunk meghívást a környező települések városi megemlékezéseire, falunapokra, valamint állami ünnepek méltó megünneplésére rendezett műsorokra. Továbbá jótékonysági rendezvényeken, pl. bálakon is vállalunk fellépéseket, és bekapcsolódunk a Művelődési Központ programjaiba. A táncházak állandó szervezői, lebonyolítói vagyunk.
Megvalósítandó célok

A csoport érdekessége, hogy nem csak összetétele sokszínű, de a táncstílusunk is. Az autentikus néptánc elemeit ötvözzük, modern, táncszínházi elemekkel. A dramatizált táncok, érzéseket, élethelyzeteket mutatnak be, amellyel kicsit közelebb szeretnénk vinni, és „fogyaszthatóbbá” tenni a mai fiatalok számára az autentikus néptánc elemeit. Az alkotók és a tagok nem a „holt” hagyományőrzésre, hanem az élő és megújulni képes tradíció továbbvitelére, átadására törekednek. Hitvallásunk Sebő Ferenc szavait idézik, miszerint: "A hagyományt nem ápolni kell, hisz nem beteg, nem is őrizni, mert nem rab. Hagyományaink csak akkor maradhatnak meg, ha megéljük őket!" Ezért szeretnénk kicsit modernebb formában a néptáncot megszerettetni és továbbadni a fiataloknak. A hagyomány tisztelete fontos számunkra, a repertoárunkban szerepel: vajdaszentiványi, mezőségi, kalotaszegi legényes, széki, moldvai és szászcsávás-i táncanyag. 

Eredmények
Egy év alatt 15 fellépésen vagyunk túl, amelyen 8 koreográfiát mutattunk be. Tartottunk 4 önálló táncházat és a csoport rendezte Martfű első Néptánc Táborát is 2011 augusztusában.  Ahol egy héten keresztül a 6-14 évesek (14 fő) moldvai és szatmári táncokat tanulhattak, valamint délutánonként népszokásokkal ismerkedhettek meg és kézműves foglalkozásokon vehettek részt.  A 14 év feletti korosztályba a környező településekről is érkeztek érdeklődő fiatalok (26fő), akik széki, és szászcsávási táncanyaggal ismerkedhettek meg. A hét zárásaként egy „terasz avató” táncházat és a héten tanultakból táncbemutatót is tartottak a táborozók. A tábort szervezte és csoportot vezetik: Bólya Dávid ezüstpitykés táncos és Mészáros Ágnes. Mindketten a Tisza Táncegyüttes táncosai.



	Taglétszám
	Tagdíj összege

	14 fő
	-


Nincs tagságunk sem megyei sem országos szervezetben. Az Önkormányzati támogatáson kívül nem nagyon van más lehetőségünk támogatáshoz jutni.

     Mészáros Ágnes sk.
             Civil szervezet képviselője
Martfűi Városszépítő Egyesület

Civil szervezet bemutatása
Az Egyesület 2009. 03. 04-én alakult. Az egyesület közhasznú szervezetként működik. Közhasznú tevékenységét elsősorban kulturális tevékenység, természetvédelem, környezetvédelem, műemlékvédelem, ár- és belvízvédelem ellátásához kapcsolódó tevékenység keretében látja el.

Megvalósítandó célok
Martfű Város esztétikai képének fokozatos fejlesztése, építészeti, művészeti, történelmi emlékeinek gyűjtése, ápolása, természeti környezetének megóvása, szépítése. A meghatározott célok elérése érdekében többek között bálokat, jótékonysági – hagyományőrző rendezvényeket, megemlékezéseket, sporteseményeket, kirándulásokat szervezünk.

Eredmények
2009. tavaszán: Szolnoki úti virágosítás a kerékpárút és járda közötti virágágyásokban

2010. tavaszán: Buszpályaudvar pihenő, várakozó padjainak cseréje, Szolnoki úti padok felújítása. Rákóczi úti virágládák virágosítása.
2011. május 1-i terem labdarúgó bajnokság megrendezése.
2011. Tisza partján található aljnövényzet takarítása szakhatósági engedéllyel.
2011. augusztus 20-i lábtenisz bajnokság rendezése.
2012. március II. Kolbásztöltő verseny rendezése.
	Taglétszám
	Tagdíj összege

	15 fő
	havi 125.-


Nincs tagságunk sem megyei sem országos szervezetben. Külső támogatók: TOMA BAU Zrt., HEINEKEN Hungária Zrt., Pásztor Tüzép, Szántó Lajos, Petróczki Imre, Dorogi Attila, amely támogatások nagy része nem anyagi formában érkezett. 2011 és 2012 évben szervezetünk Martfű Város Önkormányzatától támogatást nem kapott.









         Dorogi Attila sk.








Civil szervezet képviselője
József Attila Általános Iskola DÖK

Civil szervezet bemutatása

A József Attila Általános Iskola Diákönkormányzata az iskola tanulóinak azon szervezete, akik a Dök céljait, működését elfogadják, és bármely osztály képviselője által képviselve vannak. A DÖK vezetőség tagjai (választás után): elnök, elnökhelyettes, segítő tanár. 
DÖK tagjai
-  DÖK vezetőség,
-  Osztályképviselők (egy fő osztályonként).


Működése
Minden hónapban legalább egyszer összeül, az elnök illetve a DÖK – vezetőség szervezésében.

Feladatai

– Aktuális, illetve munkatervben tervezett feladatok megbeszélése.
– Az osztályok, illetve az egyes tanulók kérdéseinek (lehetőségekhez mérten) eleget tenni.
– Problémáik képviselete.
– Kulturális, sport programok szervezése.
– Szervezési feladatok elosztása az osztályképviselők, illetve az osztályok között.
– A tantestület kéréseinek megvitatása, figyelembe véve az esetleges megoldásokat.

Megvalósítandó célok

-     diákok érdekképviselete, érdekvédelme,
-     programok szervezésével tartalmas diákélet biztosítása,
-     diákok képviselete az iskolaszék, a tantestület és az iskolavezetés felé,
-     iskolai diákközgyűlés összehívása évente,
-     jó hírnevű iskolai közélet kialakítása.
-     diákönkormányzati hét rendezése

Eredmények

A diákönkormányzat a közösségi értékrendet kívánja a középpontba állítani, fejleszti a gyerekek kapcsolati rendszerét.
	Taglétszám
	Tagdíj összege

	500 fő
	havi 55.-


Nincs tagságunk sem megyei sem országos szervezetben. Pályázatokból tudnak még egyéb pluszforráshoz jutni.









Boros Krisztina sk.
    Civil szervezet képviselője
József Attila Általános Iskola DSE

Civil szervezet bemutatása

A József Attila Általános Iskola DSE 2001-től működik az általános iskolában. 2007-ben beolvadt a Damjanich János DSE taglétszámába, majd 2011. november 20-án ismét különvált. A DSE biztosítja a szakszerű foglalkoztatást, megszervezi a tanórán kívüli sportprogramokat, hozzájárul az iskolai testnevelés és sport tárgyi feltételeinek szinten tartásához. Az iskola biztosítja infrastruktúráját.

Megvalósítandó célok

Egyesületünk célja a megnövekedett igényekhez és lehetőségekhez mérten biztosítani a tagság és főleg diákjaink számára a rendszeres sportolási lehetőséget, szervezett keretek között. A rendszeres sportolás megkedveltetése, a rendszeresen sportoló tanulók számának növelése, a sportolás és testedzés feltételeinek javítása, az iskola népszerűsítése a versenyek során. Egészségvédelmi- és sportpropaganda kifejtése, a közösségi élet kibontakozásának elősegítése.
Eredmények

Országosan is jegyzett kimagasló sporteredményt értünk el az évek során. Elsősorban a Diákolimpiai versenyeredmények a mértékadók, mert az egész  ország diáksportját reprezentálják. Több országos bajnoki cím, érmes és egyéb  előkelő  helyezés jelzi munkánk sikerességét.
	Taglétszám
	Tagdíj összege

	500 fő
	havi 55.-


Tagja a Jász- Nagykun- Szolnok Megyei Diáksport Tanácsnak. Munkánkat sok szülő, volt tanítvány segíti. Kiveszik részüket a programjaink szervezésében, lebonyolításában, a rendezésben, a gyerekek szállításában.

Iglódiné Mészáros Ágnes sk.
                Civil szervezet vezetője
